**Sven Peter Fryckman** (s. 1951) on suomalainen liikemies. Hän tuli julkisuuteen 1980-luvulla niin sanottujen Kouri-kauppojen bulvaanina. Fryckman sai 2000-luvulla kauppoihin liittyvistä talousrikoksista vankeustuomion, jota hän istui lähes neljä vuotta.

Tuomiot
-------

Fryckman omisti perheineen mausteiden valmistukseen, maahantuontiin ja markkinointiin erikoistuneen Six Oy -nimisen yhtiön. Fryckman toimi niin sanottujen Kouri-kauppojen bulvaanina ja sai kymmenien miljoonien markkojen voitot.

Marraskuussa 2001 Fryckman tuomittiin neljäksi vuodeksi vankeuteen velallisen epärehellisyydestä. Fryckman vältteli tuomiota muuttamalla ennen tuomion voimaanastumista Etelä-Afrikkaan. Marraskuussa 2002 Etelä-Afrikan poliisi pidätti Fryckmanin Kapkaupungissa ja hänet lähetettiin takaisin Suomeen kärsimään rangaistustaan.

Syksyllä 2003 Helsingin käräjäoikeus tuomitsi Fryckmanin seitsemäksi vuodeksi liiketoimintakieltoon. Käräjäoikeuden mukaan Fryckman oli liiketoiminnassaan olennaisesti laiminlyönyt lakisääteisiä velvollisuuksia ja hänen toimintaansa oli kokonaisuudessaan pidettävä velkojien ja julkisen talouden kannalta vahingollisena. Liiketoimintakiellon perusteluissa todettiin myös, että Fryckman oli toiminut suunnitelmallisesti käyttäen apunaan omistamiaan veroparatiisiyhtiöitä.

Huhtikuussa 2005 Fryckman sai Helsingin käräjäoikeudelta puoli vuotta lisää vankeutta kunnianloukkauksesta. Käräjäoikeuden tuomion mukaan Fryckman levitti vuosina 1995–2001 valheellista tietoa eräästä Helsingin hovioikeuden tuomarista. Fryckman oli itse väittänyt, että tuomari oli ottanut vastaan lahjusmatkan rikoksista epäillyltä liikemieheltä. Oikeus piti väitteitä poikkeuksellisina sekä erittäin loukkaavina ja halventavina.

Heinäkuussa 2005 Fryckman sai 2,5 vuoden lisätuomiot kirjanpitorikoksesta, törkeästä velallisen petoksesta ja törkeästä velallisen epärehellisyydestä. Rikokset tehtiin vuosina 1994–2001. Oikeus katsoi Fryckmanin toimineen erityisen lainvastaisesti Fryckman-yhtiö Oy:n vuonna 2000 tapahtuneen konkurssin yhteydessä. Fryckman siirsi yhtiön varoja velkojien ulottumattomiin erilaisilla järjestelyillä ja vannoi oikeaksi konkurssipesän virheellisen pesäluettelon. Vankeuden lisäksi hänet tuomittiin maksamaan aiheuttamastaan vahingosta yhtiönsä konkurssipesälle noin 180 000 euron korvaukset.

Fryckman kärsi rangaistuksensa Mikkelin, Vantaan ja Helsingin vankiloissa, joista viimeksi mainitussa hänet pahoinpideltiin kahdesti. Fryckman vapautui kolmen ja puolen vuoden jälkeen helmikuussa 2006.

Lokakuussa 2006 Euroopan ihmisoikeustuomioistuin määräsi Suomen valtion maksamaan Fryckmanille 5 000 euroa henkisestä kärsimyksestä sekä 3 500 euroa oikeudenkäyntikuluista, koska oikeudenkäynti kesti liian monta vuotta.

Huhtikuussa 2010 Helsingin käräjäoikeus tuomitsi Fryckmanin yhden vuoden ja kahdeksan kuukauden ehdottomaan vankeusrangaistukseen entisen talonsa osakekirjojen anastuksesta. Helsingin kihlakunnansyyttäjän mukaan Fryckman asui 2,5–3 miljoonan euron arvoisessa talossa Kulosaaressa laittomasti. Hänen omistamansa osuus talosta oli ulosmitattu, mutta osakekirjat olivat kateissa. Syyttäjän mukaan Fryckman pimitti niitä. Fryckmanin mukaan osakekirjat oli pantattu vuonna 1991 eräälle pankkiirille. Korkein oikeus tuomitsi Fryckmanin vuonna 2013 viiden kuukauden ehdottomaan vankausrangaistukseen liittyen Kulosaaren asunnon osakekirjoihin.

Fryckmanin liiketoimintakielto päättyi elokuussa 2010.

Fryckman aikoi vaatia Suomen valtiolta satojen miljoonien korvauksia nostamalla vuonna 2017 valtiota vastaan kanteen Haagin välitystuomioistuimessa. Välitystuomioistuin käsittelee valtioiden välisiä riitoja. Yksityishenkilö tarvitsee saadakseen asiansa käsittelyyn kyseisen valtion hallituksen luvan ja silloinen oikeusministeri Jari Lindström antoi huhtikuussa 2017 Fryckmanin pyytämän suostumuksen. Tuomioistuin voi suostumuksen antamisen jälkeenkin päättää olla ottamatta asiaa käsittelyyn. Myöhemmin Lindström kertoi tehneensä virheen ja katuvansa suostumuksen antamista. Suomen oikeusministeriö ryhtyi toimiin saadakseen peruttua suostumuksen. Haagin välitystuomioistuimen pääsihteeri päätti ennen joulua 2018, että tuomioistuin ei ota juttua käsittelyynsä.

### Tuomion arvostelu

Vuonna 2007 Kansallis-Osake-Pankin edesmenneen johtajan Matti Korhosen jäämistöstä löytyi salaisia asiakirjoja, jotka muuttivat eräiden veroasiantuntijoiden käsityksiä. Asiaa ryhtyivät tutkimaan julkisoikeuden ja verotuksen professori Edward Andersson ja verotarkastaja Tenho Tikkanen. He arvostelivat viranomaisten, eritoten verottajan, toimintaa Fryckmania koskevissa asioissa.

Fryckman tarkensi julkisuudessa elokuussa 2009 esitettyjä väitteitä, että verottaja olisi antamassa hänen velkojaan anteeksi sillä perusteella, että hänen asioitaan olisi tulkittu verolakien mukaan väärin. Tarkennuksessaan hän sanoi, että "verohallinnossa selvitettävänä olevassa asiassa on kyse vain viivästyskorkojen kohtalosta ja siitä, kuuluvatko ne verovelvolliselle maksettaviksi silloin, kun virhe on verottajan".

Ylen MOT-ohjelma haastatteli useita veroalan asiantuntijoita liittyen epäilykseen siitä, että verottaja on itse toiminut tai sallinut konkurssipesien toimia väärin. Anderssonin mukaan "konkurssipesiä ja ulosmitattuja varoja on hoidettu täysin piittaamatta Fryckmanin oikeutetusta intressistä siitä, että varojen hoito ottaa huomioon hänenkin etunsa, varsinkin kun oli ilmeistä, että ulosmitatut varat riittivät kaikkien verovelkojen maksamiseen. Vahingonkorvausvaatimuksen 76,4 miljoonan markan perusteeton verotus johti kuitenkin siihen, että konkurssissa valvottiin lisää verovelkaa ja siten nähtävästi katsottiin voitavan edelleen pyörittää konkurssipesiä niiden loppuunsaattamisen sijasta". Anderssonin mukaan "tällä lainvastaisesti keksityllä verovelalla voitiin perustella konkurssipesien toiminnan pitkittymistä, joka samalla tuotti pesänhoitajille hyvät ansiot".

Fryckmanille määrättiin veroja vuoden 1989 Kouri-kaupoista 5,4 miljoonaa euroa. Fryckman totesi, että tuolloin hänen omaisuuttaan on myyty 13–13,5 miljoonalla eurolla ja että pelkästään verojen korot ovat olleet liki seitsemän miljoonaa euroa. Fryckman haki Korkeimmasta oikeudesta purkua verorikoksista saamilleen vankeustuomioille.

Veroasiantuntija, Helsingin yliopiston prosessioikeuden professori Risto Koulu sanoi Fryckmanin konkurssipesälle antamassaan lausunnossa, että verottaja toimii väärin periessään korkoja velan vanhentumisen jälkeen. Myös työ- ja elinkeinoministeriön neuvotteleva virkamies, tohtori Pekka Tiainen vaati mielipidekirjoituksessaan vuonna 2013 Fryckmanin vankeustuomion keskeytystä ja väärien tuomioiden oikaisemista.

Poliittinen toiminta
--------------------

Fryckman pyrki eduskuntaan Liberaalisen Kansanpuolueen listalta Vaasan vaalipiirissä vuonna 1991. Hän oli ehdolla vuoden 2014 europarlamenttivaaleissa Muutos 2011:n listalla. Fryckman sai vuoden 2014 vaaleissa 868 ääntä ja sai Muutos 2011 -puolueen ehdokkaista eniten ääniä.

Vuoden 2019 eduskuntavaaleihin Fryckman osallistui Helsingin vaalipiirissä seitsemän tähden liikkeen ehdokkaana. Samana vuonna hän oli seitsemän tähden liikkeen ehdokkaana myös europarlamenttivaaleissa, mutta hän ei tullut valituksi eduskuntaan eikä europarlamenttiin.

Yksityiselämä
-------------

Fryckmanilla on entisen vaimonsa Pian kanssa kaksi lasta, joista Jesse Fryckman on elokuvatuottaja.

Lähteet
-------

1. 1 2  Kohuliikemies lehdessä: Elän työttömyyskorvauksilla  4.08.2009. MTV3 uutiset, viihde. Viitattu 20.5.2014.
2. ↑  Nupponen, Sakari: Paulig osti Fryckmanin entiset liiketoiminnat *Taloussanomat*.  1.3.2011. Viitattu 20.5.2014.
3. 1 2 3 4 5  Reetta Keinänen, Matts Dumell: Fryckman – tosi on?  27.10.2008, päivitetty 19.06.2013. MOT, Yle.  Arkistoitu 29.4.2013. Viitattu 17.5.2014.
4. ↑  Liikemies Peter Fryckman pidätetty Etelä-Afrikassa  25.11.2002. Yle uutiset. Viitattu 20.5.2014.
5. ↑  Fryckmanille seitsemän vuoden liiketoimintakielto  26.9.2003. MTV3. Viitattu 20.5.2014.
6. ↑  Peter Fryckman tuomittiin törkeästä kunnianloukkauksesta *Hämeen Sanomat*.  12.4.2005.  Arkistoitu 24.9.2015. Viitattu 20.5.2014.
7. ↑  Fryckman sai 2,5 vuoden tuomion *Turun Sanomat*.  4.7.2005. Viitattu 20.5.2014.
8. ↑  Peter Fryckman on vapaa mies *Ilta-Sanomat*.  2.3.2006. Viitattu 20.5.2014.
9. ↑  Fryckmanille korvauksia henkisestä kärsimyksestä *Taloussanomat*.  10.10.2006. Viitattu 20.5.2014.
10. ↑  Peter Fryckman taas vankilaan *Ilta-Sanomat*.  9.4.2010. Viitattu 20.5.2014.
11. ↑  Elonheimo, Petri: Ex-vaimo oikeudelle: Fryckman käy luksustalossa tiirikan avulla *Iltalehti*.  12.3.2010. Viitattu 20.5.2014.
12. ↑  "Tämä on ex-vaimon kosto" *Uusi Suomi*.  9.4.2010. Viitattu 20.5.2014.
13. ↑  Vuosien valituskierre ohi – Peter Fryckman viimein vankilaan  7.5.2013. MTV3. Viitattu 20.5.2014.
14. ↑  Salokorpi, Jussi: Fryckman vankilaan, tuomio muuttui KKO:ssa *yle.fi*.  28.1.2013. Viitattu 20.5.2014.
15. ↑  Seiska: Liikemies Peter Fryckman vie vanhan oikeusjuttunsa tuomioistuimeen Haagiin *iltalehti.fi*. Viitattu 20.7.2017.
16. ↑  Peter Fryckman vie vanhan oikeusjuttunsa Haagiin – ex-oikeusministeri Lindström myönsi poikkeuksellisen luvan *AAmulehti*.  20.7.2017.  Arkistoitu 22.4.2019. Viitattu 22.4.2019.
17. ↑  Ristamäki, Juha: STT: Ministeri Lindström perui puheensa, Fryckman ei saa asiaansa Haagin tuomioistuimeen: "Allekirjoitukseni saatiin viekkaudella" *Iltalehti*.  14.2.2019. Viitattu 22.4.2019.
18. ↑  Ministeri Lindström oli saattaa Suomen välimiesoikeuteen vetämällä nimensä paperiin tajuamatta täysin mitä teki *Länsi-Suomi*.  14.2.2019. Viitattu 22.4.2019.
19. ↑  Nykänen, Harri: Konna vai uhri? Peter Fryckman ja verottaja vastakkain.  *Apu*, 5.2.2009.
20. ↑  Fryckman saa veropomolta erityiskohtelua  31.8.2009, päivitetty 3.9.2009. MTV3 uutiset.  Arkistoitu 3.9.2009. Viitattu 20.5.2014.  (Archive.org)
21. ↑  Fryckman, Peter: Minun tarinani kummallisuuksia osa 2  21.2.2010. Peter Fryckmanin blogi. Viitattu 20.5.2014.
22. ↑  Andersson, Edward: Lausunto (PDF) (Anderssonin muistio on liitteenä MOT-ohjelman sivulla)  27.10.2008. MOT, Yle. Viitattu 17.5.2014.
23. ↑  Happonen, Päivi: Fryckman hakee purkua vankeustuomioilleen  25.3.2010. Yle Uutiset. Viitattu 20.5.2014.
24. ↑  Korkoa 1000€/päivä – tuhansilla suomalaisilla "Fryckmanin ongelma" *Uusi Suomi*.  9.9.2010. Viitattu 20.5.2014.
25. ↑  Peter Fryckman oikeusjutuistaan: "Tippaleipä" *Uusi Suomi*.  12.7.2013. Viitattu 20.5.2014.
26. ↑  Tiainen, Pekka: Peter Fryckmanin tuomion toimeenpano tulisi keskeyttää (Mielipide-palsta. Digitilaajille) *Helsingin Sanomat*.  6.5.2013.  Arkistoitu 20.5.2014. Viitattu 20.5.2014.
27. ↑  Tiainen, Pekka: Peter Fryckmanin väärin kohtelu tulee oikaista  25.2.2013–. Kauppalehti-sivuston keskustelupalstan viestiketju. Viitattu 20.5.2014.
28. ↑  Cityn työryhmä ja Peter Tammenheimo: Fryckmanin pakkolasku *City*.  1.6.2001. Viitattu 20.5.2014.
29. ↑  Fryckman, Peter: Vain itsekäs Suomi pärjää Euroopassa ja maailmalla *Pohjalainen*.  9.5.2014. Viitattu 20.5.2014.
30. ↑  Koko maa - Ehdokkaat äänimääräjärjestyksessä *yle.fi*.  30.5.2014. Yleisradio. Viitattu 20.8.2014.
31. ↑  Eduskuntavaalit 2019 – Peter Fryckman (STL) *Yleisradion vaalikone*.  18.4.2019. Yleisradio oy. Viitattu 16.1.2023.
32. ↑  Eurovaalit 2019 – Peter Fryckman (STL) *Yleisradion vaalikone*.  16.11.2020. Yleisradio oy. Viitattu 16.1.2023.
33. ↑  Kaartamo, Outi: Sen Fryckmanin poika.  *Helsingin Sanomat, Kuukausiliite*, 5/2010, s. 22–24.

Aiheesta muualla
----------------

* Fryckmanin blogi Uuden Suomen Puheenvuoro-palvelussa.
* Muutos 2011-ehdokassivu (Arkistoitu – Internet Archive).